A BIZOTTSÁG HATÁROZATA
(2005. november 8.)
Olaszországban a sertések hólyagos betegsége elleni állat-egészségügyi intézkedésekről
(az értesítés a C(2005) 4273. számú dokumentummal történt)
(EGT vonatkozású szöveg)
(2005/779/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az egyes élő állatok és állati termékek Közösségen belüli kereskedelmében a belső piac megvalósításának céljával alkalmazandó állat-egészségügyi és tenyésztéstechnikai ellenőrzésekről szóló, 1990. június 26-i 90/425/EGK tanácsi irányelvre (1) és különösen annak 10. cikke (4) bekezdésére,
mivel:
(1)
Olaszország egyes körzeteiben a sertések hólyagos betegsége járvány kitöréséről készültek jelentések.
(2)
Olaszország az egyes állatbetegségek elleni védekezésre irányuló általános közösségi intézkedések, valamint a sertések hólyagos betegségére vonatkozó külön intézkedések bevezetéséről szóló, 1992. december 17-i 92/119/EGK tanácsi irányelv (2) értelmében intézkedéseket tett a kitörések megfékezésére.
(3)
Olaszország további, a sertések hólyagos betegségére vonatkozó felszámolási és ellenőrzési intézkedéseket is tett, amelyek Olaszország teljes területére irányultak. Ezeknek az intézkedéseknek a meghatározása a sertések hólyagos betegsége éves felszámolási és ellenőrzési programjaiban történt, amelyeket Olaszország nyújtott be, és amelyek az állat-egészségügyi kiadásokról szóló, 1990. június 26-i 90/424/EGK tanácsi határozat (3) 24. cikke (6) bekezdésével, valamint 29. és 32. cikkével összhangban kerültek jóváhagyásra.
(4)
A tagállamok 2005-re benyújtott, egyes állatbetegségek felszámolását és megfigyelését, valamint az állatról emberre terjedő fertőzések megelőzését célzó programjainak jóváhagyásáról és a közösségi pénzügyi hozzájárulás mértékének meghatározásáról szóló, 2004. november 30-i 2004/840/EK bizottsági határozat (4) jóváhagyta Olaszország 2005-re benyújtott, a sertések hólyagos betegsége felszámolására és ellenőrzésére irányuló programját.
(5)
A sertések hólyagos betegsége felszámolására és ellenőrzésére irányuló éves programokban meghatározott intézkedések arra irányulnak, hogy a sertésállományoknak a sertések hólyagos betegségétől mentes minősítése megtörténjen, illetve hogy biztosítani lehessen azt, hogy Olaszország valamennyi körzete megkapja ezt a minősítést. A programok az élő sertéseknek olyan körzetekből és állományokból történő szállítására és kereskedelmére vonatkozó szabályokat is tartalmaznak, amelyeknek a sertések hólyagos betegsége tekintetében való minősítése eltérő.
(6)
Olaszország legtöbb körzete, Abruzzi, Campania, Calabria és Szicília kivételével, megkapta a sertések hólyagos betegségétől mentes minősítést, miután a betegségfelszámolásra és -ellenőrzésre irányuló éves programok keretén belül a valamennyi sertésállomány sertésein végzett ismételt mintavételek és vizsgálatok kedvező eredménnyel jártak.
(7)
Ugyanakkor azonban, tekintve a betegség jellegét és Olaszország egyes körzeteiben való tartós előfordulását, a sertések hólyagos betegségétől mentes minősítéssel rendelkező körzetekben célszerű további ellenőrzéseket folytatni a sertések hólyagos betegségének a korai szakaszban történő felismerése céljából.
(8)
Azoknak a körzeteknek a járványügyi helyzete, amelyek nem rendelkeznek a sertések hólyagos betegségétől mentes minősítéssel, szintén felelőssé tehető az Olaszország más körzeteiben található sertésállományok veszélyeztetésével, az élő sertések kereskedelmi forgalmazása miatt. Ennélfogva nem helyénvaló olyan körzetekből szállítani sertéseket Olaszország más körzeteibe, amelyek nem rendelkeznek a sertések hólyagos betegségétől mentes minősítéssel, kivéve ha az említett sertések olyan állományokból származnak, amelyek megfelelnek bizonyos követelményeknek.
(9)
Olyan körzetekből, amelyek nem rendelkeznek a sertések hólyagos betegségétől mentes minősítéssel, nem helyénvaló a sertések más tagállamokba történő szállítása. A sertések hólyagos betegségétől mentes minősítéssel rendelkező körzetekben csak olyan állományokból helyénvaló a sertések szállítása, amelyek az említett betegségtől mentes minősítéssel rendelkeznek.
(10)
Az e határozatban meghatározott szabályokat a 92/119/EGK irányelvben meghatározott szabályok sérelme nélkül kell alkalmazni. Helyénvaló egy, a szarvasmarhafélék és a sertések Közösségen belüli kereskedelmét érintő állat-egészségügyi problémákról szóló, 1964. június 26-i 64/432/EGK tanácsi irányelvben (5) említettől eltérő fogalommeghatározás megalkotása a sertések gyűjtőállomása vonatkozásában.
(11)
Az átláthatóság végett közösségi szintű szabályokat célszerű meghatározni a sertésállományoknak és a körzeteknek a sertések hólyagos betegségét illető minősítése és az élő sertéseknek a szállítása, valamint Közösségen belüli, eltérő járványügyi minősítéssel rendelkező állományokból és körzetekből történő kereskedelme tekintetében.
(12)
Az ebben a határozatban foglalt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
I. FEJEZET
TÁRGY, HATÁLY ÉS FOGALOMMEGHATÁROZÁSOK
1. cikk
Tárgy és hatály
E határozat állat-egészségügyi szabályokat határoz meg a sertések hólyagos betegsége vonatkozásában, Olaszország olyan körzeteit illetően, amelyek a sertések hólyagos betegségétől mentesnek minősülnek, illetve amelyek nem minősülnek e betegségtől mentesnek.
2. cikk
Fogalommeghatározások
E határozat alkalmazásában:
1.
a 92/119/EGK irányelv meghatározásait kell alkalmazni;
2.
„sertések gyűjtőállomása”: egy kereskedő olyan állománya, amelyből és amelybe rendszeresen a felvásárlást követő 30 napon belül szállítják a felvásárolt sertéseket.
II. FEJEZET
OLASZORSZÁG KÖRZETEINEK ÉS ÁLLOMÁNYAINAK A SERTÉSEK HÓLYAGOS BETEGSÉGÉTŐL VALÓ MENTESSÉG TEKINTETÉBEN TÖRTÉNŐ MINŐSÍTÉSE
3. cikk
Körzetek minősítése
(1) Olaszországnak az I. mellékletben felsorolt körzetei a sertések hólyagos betegségétől mentesnek minősülnek.
(2) Olaszországnak a II. mellékletben felsorolt körzetei nem minősülnek a sertések hólyagos betegségétől mentesnek.
4. cikk
Állományok minősítése
(1) Olaszország biztosítja azt, hogy a (2)-(6) bekezdésben meghatározott feltételek teljesüljenek.
(2) Olaszország azon körzeteiben, amelyek a sertések hólyagos betegségétől mentesnek minősülnek, egy sertésállomány akkor tekinthető az említett betegségtől mentesnek, ha:
a)
két alkalommal, 28-40 napos időközzel szerológiai vizsgálathoz szükséges mintavétel került végrehajtásra annyi tenyészsertésen, amennyi elegendő a sertések hólyagos betegsége 5 %-os elterjedtségének felmérésére, 95 %-os konfidencia-intervallummal, és az eredmények negatívak voltak; valamint
b)
amennyiben a sertések hólyagos betegségétől mentes minősítéssel rendelkező körzetek állományaiban nincsenek tenyészsertések, minden egyes, az efféle állományokba szállított sertés olyan állományból származik, amely a sertések hólyagos betegségétől mentes minősítéssel rendelkezik.
(3) Olyan körzetekben, amelyek nem rendelkeznek a sertések hólyagos betegségétől mentes minősítéssel, a sertésállományoknak az említett betegségtől mentesnek kell minősülniük, amennyiben két alkalommal, 28-40 napos időközzel szerológiai vizsgálathoz szükséges mintavétel került végrehajtásra annyi sertésen, amennyi elegendő a sertések hólyagos betegsége 5 %-os elterjedtségének felmérésére, 95 %-os konfidencia-intervallummal, és az eredmények negatívak voltak.
(4) A sertések hólyagos betegségétől mentes minősítéssel rendelkező sertésállományok megtarthatják ezt a minősítésüket, amennyiben:
a)
a mintavételi és ellenőrzési eljárások az 5. cikk (1) bekezdésével és a 6. cikkel összhangban kerülnek végrehajtásra, és az eredmények negatívak; valamint
b)
az efféle állományokba szállított sertések olyan állományból származnak, amelyek a sertések hólyagos betegségétől mentes minősítéssel rendelkeznek.
(5) Az állományoknak a sertések hólyagos betegségétől mentes minősítése:
a)
felfüggesztésre kerül, amennyiben bármely szeropozitív esetre fény derül, és ezt további vizsgálatok is megerősítik; a felfüggesztés egészen addig érvényben marad, amíg az említett sertés hivatalos ellenőrzés mellett levágásra nem kerül; vagy
b)
visszavonásra kerül, amennyiben két vagy több szeropozitív esetre derül fény.
(6) Egy sertésállomány abban az esetben minősül ismét a sertések hólyagos betegségétől mentesnek, ha a (2) és (3) bekezdésben előírt mintavételi és ellenőrzési eljárások végrehajtásra kerültek, és az eredményük negatív volt.
III. FEJEZET
MEGFIGYELÉS
5. cikk
Ellenőrzés azokban a körzetekben, amelyek a sertések hólyagos betegségétől mentesnek minősülnek
(1) Olaszország biztosítja azt, hogy a sertések hólyagos betegségének felismerésére irányuló mintavételi és ellenőrzési eljárások végrehajtása a (2) és (3) bekezdésben meghatározott módon történjen azokban a körzetekben, amelyek a sertések hólyagos betegségétől mentesnek minősülnek.
(2) Olyan állományokban, amelyekben kettőnél több tenyészsertést tartanak, a szerológiai vizsgálathoz szükséges mintavételt a következő időközökkel kell végrehajtani véletlenszerűen kiválasztott 12 tenyészsertésen, illetve amennyiben az állomány 12-nél kevesebb tenyészsertéssel rendelkezik, akkor valamennyi tenyészsertésen:
a)
amennyiben az állomány elsősorban levágási céllal tenyészt sertéseket, évente egyszer;
b)
egyéb esetekben évente kétszer.
(3) A sertések gyűjtőállomásain, valamennyi, általában sertéstartásra szolgáló karámban minden hónapban egyszer virológiai vizsgálat céljára bélsármintavételt kell végrehajtani.
6. cikk
Ellenőrzés azokban a körzetekben, amelyek nem minősülnek a sertések hólyagos betegségétől mentesnek
(1) Olaszország biztosítja azt, hogy a sertések hólyagos betegségének felismerésére irányuló mintavételi és ellenőrzési eljárások végrehajtása a (2) és (3) bekezdésben meghatározott módon történjen azokban a körzetekben, amelyek nem minősülnek a sertések hólyagos betegségétől mentesnek.
(2) Azokban az állományokban, amelyek a sertések hólyagos betegségétől mentes minősítéssel rendelkeznek, és amelyekben tenyészsertéseket tartanak, illetve a sertések gyűjtőállomásain az 5. cikkben előírt rendelkezések alkalmazandók.
(3) Azokban az állományokban, amelyek a sertések hólyagos betegségétől mentes minősítéssel rendelkeznek, de amelyekben nem tartanak tenyészsertéseket, évente két alkalommal szerológiai vizsgálathoz szükséges mintavételt kell végrehajtani véletlenszerűen kiválasztott 12 sertésen, illetve amennyiben az állomány 12-nél kevesebb sertéssel rendelkezik, akkor valamennyi sertésen. Egy állomány sertésein azonban a vágóhídon, a vágás időpontjában is el lehet végezni a mintavételt.
IV. FEJEZET
ÉLŐ SERTÉSEK OLASZORSZÁGON BELÜLI, ILLETVE MÁS TAGÁLLAMOKBA TÖRTÉNŐ SZÁLLÍTÁSA
I. SZAKASZ
Olaszországon belüli szállítás
7. cikk
Élő sertések Olaszországon belüli szállítására vonatkozó intézkedések
(1) Olaszország biztosítja azt, hogy a (2), (3) és (4) bekezdésben meghatározott, az élő sertések Olaszországon belüli szállítására vonatkozó feltételek teljesüljenek.
(2) Amennyiben olyan sertéseket szállítanak vágás céljából a vágóhídra, amelyek a sertések hólyagos betegségétől mentes minősítéssel nem rendelkező állományokból származnak, szerológiai vizsgálathoz szükséges mintavételt kell végrehajtani annyi sertésen, amennyi elegendő a sertések hólyagos betegsége 5 %-os elterjedtségének felmérésére, 95 %-os konfidencia-intervallummal.
(3) Tilos a sertések más állományokba történő szállítása olyan állományokból, amelyek nem minősülnek a sertések hólyagos betegségétől mentesnek.
(4) Tilos a sertések Olaszország más körzeteibe történő szállítása olyan körzetekből, amelyek nem minősülnek a sertések hólyagos betegségétől mentesnek.
8. cikk
Eltérések és feltételek
Az olasz hatóságok a 7. cikk (4) bekezdésétől való eltéréssel engedélyezhetik sertések Olaszország más körzeteibe történő szállítását olyan körzetekből, amelyek nem minősülnek a sertések hólyagos betegségétől mentesnek, a következő feltételekkel:
a)
a származási állomány legalább két éve megszakítás nélkül a sertések hólyagos betegségétől mentesnek minősül;
b)
a szállítást megelőző 60 napban a származási állomány nem helyezkedett el védő- vagy megfigyelési körzetben sertések hólyagos betegsége kitörését követően;
c)
a származási állományba a szállítást megelőző 12 hónap során nem kerültek sertések olyan állományokból, amelyekben felmerült a sertések hólyagos betegségének a gyanúja;
d)
a származási állomány sertésein 20-30 nappal a szállítás előtt mintavétel zajlik, és szerológiai vizsgálatot hajtanak végre annyi sertésen, amennyi elegendő a sertések hólyagos betegsége 5 %-os elterjedtségének felmérésére, 95 %-os konfidencia-intervallummal;
e)
a rendeltetési állomány sertésein legalább 28 nappal a szállítást követően mintavétel zajlik, és szerológiai vizsgálatot hajtanak végre annyi sertésen, amennyi elegendő a sertések hólyagos betegsége 5 %-os elterjedtségének felmérésére, 95 %-os konfidencia-intervallummal. A rendeltetési állományból tilos a sertések elszállítása minaddig, amíg a vizsgálat nem zajlott le, negatív eredménnyel;
f)
az állatok szállítását zárt járművekben, hatósági felügyelet mellett kell végezni;
g)
az állatok szállításáról legalább 48 órával a szállítást megelőzően tájékoztatást kap a rendeltetési állományért felelős helyi állat-egészségügyi hatóság;
h)
a sertések szállítására használt járműveket a szállítás előtt és után hatósági felügyelet mellett tisztítják és fertőtlenítik.
II. SZAKASZ
Közösségen belüli kereskedelem
9. cikk
Élő sertések szállítása Olaszországból más tagállamokba
(1) Olaszország biztosítja azt, hogy a (2) és (3) bekezdésben meghatározott feltételek teljesüljenek.
(2) Tilos a sertések más tagállamokba történő szállítása olyan körzetekből, amelyek nem minősülnek a sertések hólyagos betegségétől mentesnek.
(3) Azoknak a sertéseknek, amelyeket olyan körzetekből szállítanak más tagállamokba, amelyek a sertések hólyagos betegségétől mentesnek minősülnek, olyan állományokból kell származniuk, amelyek az említett betegségtől mentesnek minősülnek.
10. cikk
Tanúsítási kötelezettség
Olaszország biztosítja, hogy a 64/432/EGK irányelv 5. cikke (1) bekezdésében előírt, az e határozat 9. cikke (2) bekezdésével összhangban Olaszországból más tagállamokba szállított sertéseket kísérő egészségügyi bizonyítványokat a következő szövegű záradékkal látják el:
„Állatok az Olaszországban a sertések hólyagos betegsége elleni állat-egészségügyi intézkedésekről szóló 2005/779/EK bizottsági határozattal összhangban”
V. FEJEZET
BEJELENTÉSI KÖTELEZETTSÉG
11. cikk
Bejelentések a Bizottság és a tagállamok számára
Az olasz hatóságok minden, a jelen határozat alkalmazására vonatkozó lényeges információt félévente közölnek a Bizottsággal és a tagállamokkal, az Élelmiszerlánc- és Állat-egészségügyi Állandó Bizottság közvetítésével.
VI. FEJEZET
ZÁRÓ RENDELKEZÉSEK
12. cikk
Címzettek
Ennek a határozatnak a tagállamok a címzettjei.
Kelt Brüsszelben, 2005. november 8-án.